Vang prestegjeld (Hedmark)

Vang prestegjeld var et prestegjeld tilhørende Hamar domprosti i Hamar bispedømme i Den norske kirke. Det omfattet tidligere Vang kommune i Hedmark fylke, og hovedkirken var Vang kirke.

Historikk

Ríðabú sókn á Heiðmǫrk (norrønt) har sin opprinnelse fra kristningen av landet. Den antatt første Vang kirke, Vangs Clemenskirkia á Ríðabú, var opprinnelig en romansk steinkirke, trolig reist i første halvdel av 1100-tallet, med rektangulært skip og et smalere, tilnærmet kvadratisk kor og et kraftig tårn i vest.

Den gamle kirken, som muligens hadde en forgjenger, var altså en steinkirke — trolig enskipet opprinnelig og påbygget tre ganger, slik at den etterhvert ble en korskirke. Den var viet til Sankt Clemens. Inntil Hamar domkirke ble ødelagt, var Vang kirke anneks til Hamar, og etter 1567 ble den sognets hovedkirke. Det ble sågar brukt stein fra domkirkeruinene til utbygging av Vang kirke.

Prestegjeldet 

Vang prestegjeld går antakelig tilbake til førreformatorisk tid, da det var behov for å tilpasse den kirkelige inndelingen til folketallet og bosetningsmønsteret etter Svartedauden. 

I Povel Huitfeldts Stiftsbok fra 1574-77 omtales tre kirker i prestegjeldet:
 Wonngs Hoffuitt Kiercke
 Homblestad Annex
 Furness Annex

Nyere tid 

Vang prestegjeld dannet grunnlaget for Vang formannskapsdistrikt opprettet i 1837.

Hamar bispedømme ble skilt ut som eget bispedømme i 1864. Biskopen fikk sitt bispesete i Hamar som hadde fått bystatus i 1849. Hamar hadde imidlertid ingen kirke og hørte inn under Vang prestegjeld. Det var således Vang kirke som ble domkirke, og sognepresten i Vang, Paul Vinsnes, ble stiftsprost. Denne ordningen varte imidlertid bare i to år, inntil Hamar kirke ble vigslet og eget sogn i 1851.

Øvre Vang fikk egen kirke i 1907.

Vang prestegjeld som omfattet Furnes og Hamar sogn ble ved kongelig resolusjon av 28. mars 1908 med virkning fra 1. mai samme år delt i tre, ved at disse to sogn ble skilt ut som egne prestegjeld.

Fra 2004 ble prestegjeldet som administrativ enhet faset ut av Den norske kirke, og fra 2012 gikk det også ut av lovverket.

Vang prestegjeld og dets sogn er nå en del av Hamar kirkelige fellesråd underlagt Hamar domprosti.

Kirkesogn
Prestegjeldet hadde ved sin avvikling følgende sogn og kirker:
 Vang
 Øvre Vang

Sogneprester i Vang 

 1517–1540 Peder Olssen
 1549–1573 Laurits Lauritssen
 1574–1588 Paul Mogenssen
 1586–1594 Jakob Olssen
 1591–1610 Hågen Mogenssen Gyldenår
 1610–1626 Mikkel Anderssen Ålborg
 1627–1659 Hans Henrikssen Prytz
 1659–1695 Laurits Pederssen Sverdrup
 1695–1712 Nils Lauritssen Sverdrup
 1742–? Peder Don
 Nåværende: Bjørn O. Narverud

Referanser

Prestegjeld i Hamar bispedømme
Prestegjeld i Innlandet